**Járási startmunka programok**

# Általános szabályok

## A járási startmunka mintaprogramok

A 375/2010. (XII. 31.) Korm. rendelet 7/B. §-a alapján a közfoglalkoztatásért felelős miniszter a közfoglalkoztatás egyes típusaira (rövid időtartamú, hosszabb időtartamú közfoglalkoztatás, országos közfoglalkoztatási program) mintaprogramokat indíthat. A járási startmunka mintaprogramok a hosszabb időtartamú közfoglalkoztatásra épülnek, a külön nem nevesített kérdésekben a hosszabb időtartamú közfoglalkoztatási programok támogatására vonatkozó szabályokat kell alkalmazni.

## Támogatható programelemek

A BM a járási startmunka mintaprogramok szervezésénél figyelembe vette a korábban indult értékteremtő közfoglalkoztatási programok tapasztalatait, így a főbb tevékenységi területek a következők:

* + mezőgazdasági program,
  + mezőgazdasági utak rendbetétele,
  + belvízelvezetés,
  + illegális hulladéklerakó helyek felszámolása,
  + bio- és megújuló energiafelhasználás,
  + belterületi közúthálózat karbantartása,
  + helyi sajátosságra épülő egyedi program (amely magába foglalja a korábbi téli és egyéb értékteremtő programokat is).

## A járási startmunka mintaprogramok főbb tevékenységi területei

A járási startmunka mintaprogramok tapasztalatai az alábbiakban foglalhatók össze:

A **mezőgazdasági projektek** esetében a helybeni lehetőségek, adottságok kihasználásával megtermelt zöldség és gyümölcs, takarmánynövények, valamint a kisállattartás biztosítja jellemzően az önkormányzati intézmények ellátását. A projekt segítségével állandó friss alapanyag kerül a településeken működő konyhákban feldolgozásra, és lehetőség nyílik a keletkező többlet felhasználására, értékesítésére, feldolgozására is. Várhatóan középtávon a projekt önfenntartóvá válik, valamint helyben teremt munkalehetőséget, illetve elérhetővé teszi az önellátás lehetőségét a hátrányos helyzetű álláskeresők számára.

A mintaprogramok között szerepel a **mezőgazdasági utak rendbetétele** is. Ennek célja, hogy elősegítse a mezőgazdasági telepek, majorok bekötését a közúti hálózatba, a termények biztonságos szállítását. A program megkönnyíti a környéken lakó polgárok közlekedését, egyúttal megoldja a mezőgazdasági termelők gondjait is, hiszen lehetővé teszi, hogy mezőgazdasági terményeiket idejében betakarítsák. Magyarországon a mezőgazdasági földutak jellemzően nagyon rossz állapotban vannak. A földutak rendbetétele mindenképpen hasznos mind a közfoglalkoztatottak, mind a település egésze számára.

A **belvíz-elvezetési programok** célja a településeket és a mezőgazdasági területeket fenyegető belvizek kialakulásának megelőzése, a belvíz elvezető árok rendszeres karbantartása, kialakítása. A program megvalósításával növekszik a települések környezetbiztonsága, javul a környezet állapota, csökken az ár- belvíz- és helyi vízkár veszélyeztetettsége, biztosítottá válik a felszíni vizeink minőségének megőrzése, a további környezeti káresemények megelőzése. Megoldást jelenthet a belterületet védő övárok-rendszer felújítása, kiépítése; csapadékvíz-elvezető hálózat kiépítése, felújítása, fejlesztése; belterületet veszélyeztető vízfolyások és belvízcsatornák felújítása, építése; árvízcsúcs csökkentő- és záportározók, valamint síkvidéki belvíztározók kiépítése, felújítása, fejlesztése. Fontos, hogy a települések úgy tervezzék a munkálatokat, hogy a vízgazdálkodási társulatokkal és vízügyi igazgatóságok együttműködve valósítsák meg azt.

A környezet tisztántartásával kapcsolatos másik tevékenység az **illegális hulladéklerakó helyek felszámolása**. Ennek célja a kül- és belterületen található illegálisan lerakott, elhagyott hulladék felszámolása (felszedése és kezelése, ártalmatlanítása), megszüntetése, a hulladékelhagyó magatartás jelenségének megváltoztatása, az ismétlődő lerakások megakadályozása, újak kialakulásának megelőzése. A program által a települések és külterületeik megtisztulnak, megvalósul a terület rehabilitációja, és várhatóan hosszú távon is lehetővé válik a tiszta környezet fenntartása.

A **bio- és megújuló energiatermelés** célja a fűtőanyag helyben történő biztosítása, energianövény termesztése, telepítése, valamint tüzelőanyag előállítása, gyűjtése.

A **közúthálózat javításához kapcsolódó projekt** célja az önkormányzati belterületi úthálózat karbantartása, javítása, környezetének rendbetétele, ezáltal a baleseti veszélyek csökkentése, valamint járdák és kerékpárutak építése, amely hasznos a település számára, értéket teremt, valamint igazodik a helyi igényekhez.

**Helyi sajátosságokra épülő egyedi programok** célja a közösségi szükséglet kielégítése a helyi igényekre alapozva, a település fejlődésének elősegítése egyedi programokkal.

# A támogatás forrása, formája, mértéke és időtartama

## A támogatás forrása

A Nemzeti Foglalkoztatási Alap „Start munkaprogram” címen rendelkezésre álló előirányzata.

## A támogatás formája

Vissza nem térítendő célzott támogatás a támogatással érintett közfoglalkoztatottak (regisztrált álláskeresők, foglalkoztatást helyettesítő támogatásban részesülők, elismerést kérők, a kijelölt tartózkodási helyen élő harmadik országbeli állampolgárok[[1]](#footnote-1) valamint megváltozott munkaképességű személyek ellátásairól szóló törvény szerinti rehabilitációs ellátásban részesülő személyek) munkabéréhez és ahhoz kapcsolódó szociális hozzájárulási adóhoz, valamint a beruházási és dologi költségekhez és kiadásokhoz.

## A támogatás mértéke

A közfoglalkoztató a támogatás összegét a közfoglalkoztatási programban foglalkoztatott közfoglalkoztatottak költségeire (375/2010. (XII. 31.) Korm. rendelet 4. § (3) bekezdése, valamint a   
7/B. § (2) bekezdése szerinti költségek) fordíthatja a következők szerint:

* + A 170/2011. (VIII. 24.) Korm. rendelet szerint szabályozott közfoglalkoztatottnak járó bér, valamint az ahhoz kapcsolódó szociális hozzájárulási adó együttes összegének (azaz a bérköltségnek) legfeljebb 100%-a.
  + Pftv. 8/A. § (1) bekezdésében meghatározott adókedvezmény igénybevételével csökkentett szociális hozzájárulási adó vehető figyelembe a támogatás számítása során.
  + a közfoglalkoztatottak foglalkoztatásából eredő beruházási és dologi költségek legfeljebb 100%-a, a legmagasabb lehetséges százalékos mértéket a közfoglalkoztatottak létszáma határozza meg (sávos támogatás). Az alábbi költségek támogathatóak:
* a munkaruha és egyéni védőeszköz költségei,
* munkába járással kapcsolatos utazási költségtérítésről szóló jogszabály szerint a munkaadót terhelő utazási költségek,
* munkásszállítás költségei (közfoglalkoztatottak szállítási költsége),
* a munkavégzéshez nélkülözhetetlen munkaeszközök (tárgyi eszközök) költsége,
* foglalkozás-egészségügyi vizsgálat térítési díja (önkormányzati foglalkoztatás esetén nem támogatható),
* beruházási költségek\* és kiadások,
* egyéb, a projektben felmerülő költségek (ideértve a 375/2010. (XII. 31.) Korm. rendelet 4. § (3a) bekezdése szerinti szervezési költségeket is. Szervezési költséget csak az a települési önkormányzat közfoglalkoztató számolhat el, amely önálló polgármesteri hivatallal nem rendelkezik, ide nem értve a közös önkormányzati hivatalt működtető városokat. A kérelemben a közfoglalkoztatónak nyilatkoznia kell, hogy az előbbi feltételnek megfelel-e.)

**Beruházási és dologi költségek sávos támogatása:**

A közfoglalkoztatási mintaprogramok esetében a dologi és beruházási költség támogatásának mértékét a közfoglalkoztatottak száma határozza meg:

1. legfeljebb 15 fő közfoglalkoztatottal megvalósuló közfoglalkoztatási mintaprogramok esetében legfeljebb **100 százalék**,
2. 15 főnél több, de legfeljebb 45 fő közfoglalkoztatottal megvalósuló közfoglalkoztatási mintaprogramok esetében 15 fő közfoglalkoztatottig az *a)* pontban meghatározott mértékig, azon túl legfeljebb **90 százalék**,
3. 45 főnél több, de legfeljebb 135 fő közfoglalkoztatottal megvalósuló közfoglalkoztatási mintaprogramok esetében 45 fő közfoglalkoztatottig a *b)* pontban meghatározott mértékig, azon túl legfeljebb **80 százalék**,
4. 135 főnél több közfoglalkoztatottal megvalósuló közfoglalkoztatási mintaprogramok esetében 135 fő közfoglalkoztatottig a *c)* pontban meghatározott mértékig, azon túl legfeljebb 70 százalék.

A sávos támogatási intenzitás a közfoglalkoztatási programokban foglalkoztatottak létszámához kötődik.

A fentieknek megfelelően 4 sávot lehet elkülöníteni, amelyek az alábbiak:

1. 1-15 fő legfeljebb 100% a támogatás mértéke;
2. 16-45 fő legfeljebb 90% a támogatás mértéke;
3. 46-135 fő legfeljebb 80% a támogatás mértéke;
4. 136 fő legfeljebb 70% a támogatás mértéke.

A támogatási intenzitást az összes támogatott, és a létszámhoz tartozó támogatási mérték hányadosa adja meg. Teljes támogatottság csak 15 főig adható, utána értelemszerűen csökken a százalékos arány.

A sávhoz tartozó támogatás mértéke maximális összeg, a járási (fővárosi kerületi) hivatal mérlegelési jogkörében, vagy a BM ajánlásának figyelembevételével ettől lefelé eltérhet.

**Közfoglalkoztatotti létszám**: a közfoglalkoztatási támogatásról szóló hatósági szerződésben szereplő támogatott közfoglalkoztatotti létszám vagy átlaglétszám (átlaglétszámot akkor kell alkalmazni, ha a tervezett közfoglalkoztatotti létszám nem állandó a teljes támogatási időszak alatt), több hatósági szerződés esetében a létszámok nem adódnak össze. A költségtámogatás független a közfoglalkoztatási bérhez és az ahhoz kapcsolódó szociális hozzájárulási adóhoz nyújtott támogatás mértékétől. Az átlaglétszám független a napi munkaidő hosszától (a 4-6-8 órában dolgozó közfoglalkoztatottak egyaránt 1 főnek minősülnek), azonban azok a támogatott közfoglalkoztatási státuszok, amelyek rövidebbek, mint a támogatási időszak hossza, csak arányosan számítanak (pl. ha egy közfoglalkoztatási státusz 6 hónapra kerül támogatásra egy 12 hónapos programban, akkor a státuszra felvett közfoglalkoztatott 0,5 főnek számít az átlag számításánál).

\*A mintaprogramok esetében a beruházáshoz kapcsolódó anyagköltség a beruházási költségek közé tartozik, ezért azon belül szükséges feltüntetni.

A támogatás mértéke az alábbi módon számolható ki:

A képletben a betűk helyére (a;b;c;d) addig szükséges a sávoknak megfelelően a létszámot felbontani, amíg nem fogy el az összes fő. A létszámok behelyettesítése után azokat egyenként szükséges felszorozni a sávhoz tartozó százalékos mérték század részével, majd az így kapott számadatokat össze kell adni. Az összeadást követően az összeget osztani kell közfoglalkoztatottak létszámával, majd fel kell szorozni százzal. Az így kapott számadat a támogatási intenzitás mértéke.

**Például:**

30 fő közfoglalkoztatott esetében:

((15 + (15\*0,9))/30)\*100 = ((15 +13,5)/30)\*100 = 0,95\*100 = **95%**

140 fő közfoglalkoztatása esetén:

((15 + (30\*0,9) + (90\*0,8) + (5\*0,7)) / létszám)\*100 = ((15+27+72+3,5)/140)\*100= 0,84\*100= **84%**

A támogatás igénylése során a létszámot több kérelembe indokolatlanul nem lehet szétbontani, akiket lehet egy eljárás keretében kell elbírálni. **Összefüggő tevékenységre irányuló programoknál, illetve azonos programelemenként egy kérelem nyújtható be, vagyis egy hatósági szerződés megkötésére kerül sor.**

**A támogatott közfoglalkoztatási bére:**

A közfoglalkoztatottnak járó bér összegét a 170/2011. (VIII. 24.) Korm. rendelet szabályozza.

A közfoglalkoztatottak részére legalább középfokú végzettséget **és** szakképesítést nem igénylő munkakör esetében közfoglalkoztatási bér. A legalább középfokú végzettséget **és** szakképesítést igénylő munkakör esetében pedig közfoglalkoztatási garantált bér jár, amennyiben a feltételek valamelyike hiányzik, akkor a közfoglalkoztatottat közfoglalkoztatási bér illeti meg.

A közfoglalkoztatási bértől és a közfoglalkoztatási garantált bértől csak teljesítménybérezés esetében lehet eltérni. Az Mt. szerinti bérpótlékokat a közfoglalkoztatási jogviszony esetén is ki kell fizetni, ha a munkaidő beosztás ezt indokolja, de nem támogatható.

**A támogatott közfoglalkoztatási bérnél nem vehető figyelembe:**

* a bérköltségbe tartozó egyéb tételek (pl. jutalom, prémium, bérpótlék, 13. és további havi illetmény, helyettesítési díj, táppénz, szabadság megváltása, stb.)
* a munkabérbe nem tartozó egyéb juttatások (pl. étkezési hozzájárulás, ruhapénz stb.).

**A közfoglalkoztatót megillető adókedvezmény:**

A közfoglalkoztatót a közfoglalkoztatási jogviszonyban történő foglalkoztatás esetére a szociális hozzájárulási adóból igénybe vehető részkedvezmény illeti meg, melynek mértéke a Pftv. 8/A. § (1) bekezdésében foglaltak szerint legfeljebb a közfoglalkoztatási garantált bér 130 %-ának 13,5%-a.

## A támogatás időtartama

A támogatás a támogatás idejére, de legfeljebb 12 hónapra nyújtható (375/2010. (XII. 31.) Korm. rendelet 4. § (5) bekezdés).

A program ütemezetten is tervezhető és megvalósítható. A program szakmai irányításáról a kérelmezőnek kell gondoskodnia.

A támogatási időszak egy alkalommal legfeljebb további 6 hónapra meghosszabbítható (tehát összesen legfeljebb 18 hónap lehet), ha a közfoglalkoztató a támogatási időszak befejeződését megelőző hatvanadik és huszonkettedik nap között benyújtja a hosszabbítás iránti kérelmét az illetékes járási (fővárosi kerületi) hivatalba. A közfoglalkoztatotti létszám nem emelkedhet. Hosszabbításhoz, amennyiben nincs specifikus iratminta, az eltéréseknek megfelelően kell az iratmintákat és sablonokat használni.

1. 2015. augusztus 1. napjától hatályos [↑](#footnote-ref-1)